ananddey/assamese-wiki-corpus huggingface dataset:
জেউৰা দিয়া

জেউৰা দিয়া নামনি অসমৰ সন্তান জন্মৰ লগত জড়িত এক লোক-উৎসৱ। নামনি অসমৰ বিভিন্ন ঠাইত বিবাহিতা মহিলা গৰ্ভৱতী হ’লে সাত মাহত বা ন মাহত 'জেউৰা' পতাৰ নিয়ম আছে। কোনো কোনোৱে ইয়াক 'সাধ ভক্ষণ' বুলিও কয়। 'জেউৰা'ত পঞ্চামৃত খুওৱাৰ দৰেই পঞ্চামৃত, পৰমান্ন, মিঠাই, মাছ আদি বিধি-নিয়মৰ মাজেৰে খুওৱা হয়। ন-কইনা প্ৰথমবাৰ গৰ্ভৱতী হওঁতে এই জেউৰা দিয়া অনুস্থান পতা হয়৷ অসমৰ বিভিন্ন লোকসংস্কৃতিৰ ভিতৰৰ পুহন বিয়া, গৰ্ভাধান আদিৰ দৰে ইও এক সংস্কাৰমূলক উৎসৱ৷ জেওৰা শব্দই স্বাভাৱিকতে বেৰা বা বন্ধন কৰা কাৰ্যক বুজায়৷ নীতি-নিয়মৰ মাজেৰে গৰ্ভস্থ সন্তানক সংৰক্ষণ কৰা ব্যৱস্থাটোৱে হ’ল জেওৰা দিয়া৷

জেউৰা দিয়াৰ সময়

জেউৰা দিয়া প্ৰথাটো তিনিটা ভাগত ভগোৱা আছে৷ তিনিমাহ, সাত মাহ আৰু ন মাহ৷ তিনি মাহৰ সময়ত পালিত কাৰ্যক ’গৰ্ভাধান’ বুলি কোৱা হয়৷ এই অনুষ্ঠানটো আড়ম্বৰপূৰ্ণ নহয় যদিও গাম্ভীৰ্যপূৰ্ণ৷ এই সময়ত মুগৰ গাজী, ভোগ আদি ঘৰৰ বয়সীয়াল মহিলাসকলে নীতি-নিয়মৰ মাজেৰে খুওৱাৰ দিহা কৰে৷ পাঁচ মাহত পঞ্চামৃত খুওৱা হয়৷ আঠ মাহত জেউৰা খুওৱা হয়৷

পঞ্চামৃত খোৱাত একডেইঙা আনাকাটা

বৰপেটা আৰু ইয়াৰ আশে-পাশে কিছুমান ঠাইত পঞ্চামৃত খুওৱাৰ সময়ত আনাকাটা বস্ত্ৰ দিয়া নিয়ম৷ এই নিয়ম এতিয়াও প্ৰচলিত৷ পঞ্চামৃত খোৱাত লগা এই আনাকাটাখন বিশেষধৰণে বোৱা হয়৷ তাঁতবাতি কাঢ়িবৰ পৰত শিপিনীয়ে দুই ভৰি বহলকৈ মেলি অৰ্থাৎ ’এক ডেং’ মাৰি যিমান ঠাই আগুৰিব পাৰে, সিমান জোখৰ দীঘল কাপোৰ হোৱাকৈ তাঁতবাতি কাঢ়ি লোৱা হয়৷ এই কাপোৰখন শুদ্ধ বগা সূতাৰে বোৱা হয়৷ উৎসৱৰ দিনা গৰ্ভৱতী নাৰীগৰাকীয়ে গা-পা ধুই এই একডেইঙা কাপোৰখন দুহাত মেলি কোচ পাতি লয় আৰু তাত পাঁচবিধ ফলৰ লগতে ভোগৰ বাতি ৰখা হয়৷ এই একডেইঙা কাপোৰখন সন্তান জন্মৰ সময়লৈ বৰ সযতনে ৰখা হয় আৰু সন্তান ভূমিষ্ঠ হ’লে পোনতে এই কাপোৰখনেৰেই আক্লি (সাৱট মাৰি) লোৱা হয়৷ সেয়ে এই কাপোৰখনক ’আক্ল’ও বোলা হয়৷

জেউৰাৰ বিধি

আঠ মাহ সম্পূৰ্ণ হ’লে জেউৰা পতা হয়৷ কোনো কোনোৱে ইয়াক লাৰু জেউৰাও বোলে৷ এই সময়ত উৎসৱৰ দিনা মহিলাগৰাকীক গা ধুৱাই নতুন কাপোৰ পিন্ধাই পীৰাত বহুৱাই সেওঁতা ফালি মূৰ আঁচুৰি দিয়া হয়৷ তাৰপিছত থাপনা পাতি শৰাই সজাই নাম-কীৰ্তন কৰি মহিলাগৰাকীক শুনোৱা হয়৷ পিঠাগুৰি, মিঠৈ আৰু জালুকৰ গুৰি আৰু গাখীৰেৰে লাড়ু তৈয়াৰ কৰি এই উৎসৱত ওচৰ-চুবুৰীয়া সকলোকে বিতৰণ কৰা হয়৷ নাম-কীৰ্তন শেষ হ’লে দুটা বাতি ওভোটাই এটাৰ তলত পাণ আৰু এটাৰ তলত তামোল লুকুৱাই থৈ গৰ্ভৱতী মহিলাগৰাকীক ডাঙি চাবলৈ দিয়া হয়৷ প্ৰথমে ডাঙি চোৱা বাতিটোৰ তলত তামোল থাকিলে গৰ্ভস্থ সন্তান ল’ৰা আৰু পাণ থাকিলে গৰ্ভস্থ সন্তান ছোৱালী হয় বুলি বিশ্বাস প্ৰচলিত৷ কোনো কোনো ঠাইত পুহন বিয়াৰ দৰে জেউৰা খোৱাত মাছ অপৰিহাৰ্য৷ জেউৰা খুৱাবলৈ যোৱা মাকৰ ঘৰৰ পৰিয়ালে লগত এহালি জীয়া মাছ নিয়াটো নিয়ম৷

তথ্য সংগ্ৰহ

শ্ৰেণী:অসমৰ সংস্কৃতি
শ্ৰী লাল বাহাদুৰ শাস্ত্ৰী ৰাষ্ট্ৰীয় সংস্কৃত বিশ্ববিদ্যালয়

শ্ৰী লাল বাহাদূৰ শাস্ত্ৰী ৰাষ্ট্ৰীয় সংস্কৃত বিশ্ববিদ্যালয়, পূৰ্বতে শ্ৰী লাল বাহাদূৰ শাস্ত্ৰী ৰাষ্ট্ৰীয় সংস্কৃত বিদ্যাপীঠ, ভাৰতৰ নতুন দিল্লীত অৱস্থিত এখন কেন্দ্ৰীয় বিশ্ববিদ্যালয়।

ইতিহাস

বিশ্ববিদ্যালয়খন ১৯৬২ চনৰ ৮ অক্টোবৰত স্থাপন কৰা হয়। তাৰে পৰৱৰ্তী সময়ত বিশ্ববিদ্যালয় অনুদান আয়োগদ্বাৰা স্বীকৃতি লাভ কৰে আৰু ১৯৮৭ চনৰ নৱেম্বৰ মাহত বিদ্যাপীঠাক ডিমড বিশ্ববিদ্যালয়ৰ মৰ্যাদা প্ৰদান কৰে।
২০২০ চনৰ মাৰ্চ মাহত ভাৰতীয় সংসদে বিশ্ববিদ্যালয়খনক কেন্দ্ৰীয় বিশ্ববিদ্যালয়ৰ মৰ্যাদালৈ উন্নীত কৰিবলৈ কেন্দ্ৰীয় সংস্কৃত বিশ্ববিদ্যালয় আইন ২০২০ গৃহীত কৰে। আৰু লগতে আন দুখন বিশ্ববিদ্যালয় ক্ৰমে কেন্দ্ৰীয় সংস্কৃত বিশ্ববিদ্যালয় আৰু ৰাষ্ট্ৰীয় সংস্কৃত বিশ্ববিদ্যালয় আইনো গৃহীত কৰে।

শৈক্ষিক বিষয়

বিশ্ববিদ্যালয়খনে সংস্কৃত আৰু আনুষংগিক বিষয়ত বি.এ., এম.এ., বি.এড, এম.এড, এম.ফিল আৰু পি.এইচ.ডি পাঠ্যক্ৰম আগবঢ়ায়।

তথ্যসূত্ৰ
কাৰ্ত্তিক পূৰ্ণিমা

কাৰ্ত্তিক পূৰ্ণিমা হ'ল হিন্দু, শিখ আৰু জৈন ধৰ্মৰ এটি সাংস্কৃতিক উৎসৱ, যিটো পূৰ্ণিমা বা কাতিৰ পোন্ধৰতম চান্দ্ৰ দিনত (নৱেম্বৰ-ডিচেম্বৰ) অনুষ্ঠিত হয়। এই উৎসৱক ত্ৰিপুৰী পূৰ্ণিমা বা ত্ৰিপুৰাৰী পূৰ্ণিমা বুলিও কোৱা হয়। ইয়াক কেতিয়াবা দেৱতাৰ পোহৰৰ উৎসৱ দেৱ-দীৱালী বা দেৱ-দীপাৱলী বুলিও কোৱা হয়। দক্ষিণ ভাৰত আৰু শ্ৰীলংকাত অন্য দিনত অনুষ্ঠিত কাৰ্ত্তিকা দীপম হ'ল এটি এই ধৰণৰ অনুষ্ঠান।

হিন্দুধৰ্মত ইয়াৰ গুৰুত্ব

ত্ৰিপুৰী পূৰ্ণিমা বা ত্ৰিপুৰাৰী পূৰ্ণিমাৰ নামটো ত্ৰিপুৰাৰীৰপৰা আহিছে, যি ত্ৰিপুৰাসুৰ অসুৰৰ শত্ৰু। ত্ৰিপুৰাৰী ভগবান শিৱৰ এক অৱতাৰ। শিৱই ত্ৰিপুৰান্তক ৰূপ ধৰি ত্ৰিপুৰাসুৰ অসুৰৰ বধ কৰিছিল। ত্ৰিপুৰাসুৰে দেৱতা সকলক হৰুৱাই স্বৰ্গ বিজয় কৰি অন্তৰীক্ষত তিনিখন নগৰ নিৰ্মাণ কৰিছিল, যাক ত্ৰিপুৰা বুলি কোৱা হৈছিল। শিৱৰ সহায়ত দেৱতাসকলে ত্ৰিপুৰাসুৰক বধ কৰি নগৰ তিনিখন নষ্ট কৰে আৰু এই দিনটোক পোহৰৰ উৎসৱ বুলি ঘোষনা কৰে। এই দিনটোকে দেৱ-দিৱালী বুলি কয়; অৰ্থাৎ দেৱতা সকলৰ দীৱালী। পোহৰৰ উৎসৱ দীৱালী হিন্দুসকলৰ উৎসৱ।

কাৰ্ত্তিক পূৰ্ণিমাত ভগবান বিষ্ণুৰ মৎস্য অৱতাৰৰ মৎস্যৰো জন্মদিন। এইটো বৃন্দাৰো জন্মদিন, যাক তুলসী ৰূপত পূজা কৰা হয়। কাৰ্ত্তিক হ'ল যুদ্ধৰ দেৱতা আৰু শিৱৰ পুত্ৰ। কাৰ্ত্তিক পূৰ্ণিমাৰ দিনটোতে কৃষ্ণ আৰু ৰাধাই ৰাস নৃত্য কৰিছিল আৰু এই দিনটোতে কৃষ্ণই ৰাধাৰ পূজা কৰিছিল বুলি জনবিশ্বাস আছে।

যেতিয়া দিনটো কৃত্তিকা নক্ষত্ৰত পৰে তেতিয়া এই উৎসৱৰ মহত্ত্ব আৰু বাঢ়ে আৰু ইয়াক মহা কাৰ্ত্তিকা বোলা হয়।

ৰাজস্থানৰ পুষ্কৰত অনুষ্ঠিত পুষ্কৰ মেলাত ব্ৰহ্মাক পূজন কৰা হয় আৰু মোক্ষ প্ৰাপ্তিৰ বাবে পুস্কৰ হ্ৰদত ভক্তসকলে কাৰ্ত্তিক পূৰ্ণিমাৰ দিনা আনুষ্ঠানিক স্নান সম্পন্ন কৰে। এই মেলাত প্ৰায় দুই লাখ ভক্ত আৰু পঁচিশ হাজাৰ উঁটৰ সমাগম ঘটে। পুষ্কৰ মেলা এচিয়াৰ সৰ্ব্ববৃহৎ উঁট মেলা।

কাৰ্ত্তিক পূৰ্ণিমা হৈছে বাৰানসীত গংগা-স্নানৰ বাবে আটাইতকৈ জনপ্ৰিয় দিন।

ত্ৰিপুৰী পূৰ্ণিমা শিৱলৈ উচৰ্গিত উৎসৱসমূহৰ অন্তৰ্গত এটি ধৰ্মীয় উৎসৱ। ই মহা শিৱৰাত্ৰিৰ ঠিক পিছতে।

জৈন ধৰ্মত

up
কাৰ্ত্তিক পূৰ্ণিমা জৈন সকলৰ বাবে এটা গুৰুত্বপূৰ্ণ ধৰ্মীয় দিন। পালিতানা জৈন তীৰ্থস্থানলৈ গৈ তেওঁলোকে এই দিনটো পালন কৰে।

শিখ ধৰ্মত

নানকশাহী কেলেণ্ডাৰ অনুসৰি গুৰু নানকৰ জন্ম ১ ব'হাগ, ১৪ এপ্ৰিলত হৈছে। এইটো এটা পূৰ্ণিমাৰ ৰাতি আছিল।নানকপন্থী হিন্দু আৰু তেওঁৰ অনুৰাগীসকলে এই দিনটো বিক্ৰম কেলেণ্ডাৰ অনুযায়ী কাৰ্ত্তিক পূৰ্ণিমাত পালন কৰে। গুৰু নানক জয়ন্তী গুৰুপৰ্ব বা প্ৰকাশ পৰ্ব ৰূপে কাৰ্ত্তিক পূৰ্ণিমাত পালন কৰা হয়।

তথ্য উৎস

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
চৰ্দাৰ আখতাৰ

চৰ্দাৰ আখতাৰ (; ১৯১৫–১৯৮৬) হিন্দী আৰু উৰ্দু ছবিত কাম কৰা এগৰাকী ভাৰতীয় অভিনেত্ৰী। তেওঁ উৰ্দু ৰংগমঞ্চত অভিনয় জীৱন আৰম্ভ কৰিছিল। তেওঁৰ প্ৰাৰম্ভিক ছবিসমূহ সৰোজ মুভীটনৰ দ্বাৰা নিৰ্মিত, য'ত তেওঁ সৰহভাগ ষ্টাণ্ট (একচন) ভূমিকা কৰিছিল। ছোহৰাব মোদীৰ পুকাৰ (১৯৩৯) ছবিখনত ৰামী ধুবুনীৰ চৰিত্ৰত মূল নাৰী চৰিত্ৰত অভিনয় কৰে। স্বামীৰ মৃত্যুৰ ন্যায় বিচৰা এগৰাকী মহিলাৰ ৰূপত তেওঁৰ বাবে ই আছিল এক সফল ভূমিকা। ছবিখনত তেওঁ গোৱা এটা জনপ্ৰিয় গীত আছিল "কাহেকো মহে ছেড়ে"। তেওঁৰ কৰ্মজীৱনৰ সকলোতকৈ ডাঙৰ ভূমিকা আছিল মেহবুব খানৰ ঔৰতত (১৯৪০), স্বামীয়ে পৰিত্যক্ত কৰা "কৃষক মহিলা" হিচাপে, যিটো চৰিত্ৰ পিছলৈ মেহবুবৰ পুনৰ্নিৰ্মাণ ‘মাদাৰ ইণ্ডিয়া’ত নাৰ্গিছে বিখ্যাত কৰি তুলিছিল।

১৯৩৩–৪৫ চনৰ কেৰিয়াৰ কালছোৱাত তেওঁ ৫০খনতকৈও অধিক ছবিত অভিনয় কৰিছিল। ১৯৪২ চনত আখতাৰে মেহবুব খানৰ সৈতে বিবাহপাশত আবদ্ধ হয়, যাক তেওঁ আলী বাবা (১৯৪০) ছবিত অভিনয় কৰাৰ সময়ত লগ পাইছিল। ফেশ্বন (১৯৪৩) আৰু ৰাহতৰ দৰে ছবি সম্পূৰ্ণ কৰাৰ পাছত তেওঁ অভিনয় এৰি দিয়ে। ১৯৭০ দশকত তেওঁ অ' পি ৰালহানৰ হলচল (১৯৭১) ছবিৰে পুনৰ চৰিত্ৰ অভিনেত্ৰী হিচাপে অভিনয় জগতলৈ প্ৰত্যাৱৰ্তন কৰে।

তথ্য সংগ্ৰহ

বাহ্যিক সংযোগ

শ্ৰেণী:উৰ্দু চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
উশাহ লোৱা

শ্বাসক্ৰিয়া বা উশাহ লোৱা হৈছে বায়ুমণ্ডলৰ পৰা হাঁওফাঁওলৈ বায়ু বিনিময়ৰ প্ৰক্ৰিয়া, যত মূলত: অক্সিজেন গ্ৰহণ কৰি কাৰ্বন ডাই-অক্সাইড উলিয়াই দিয়া হয়।

সকলো বায়ুজীৱি প্ৰাণীকেই কোষীয় শ্বসনৰ বাবে অক্সিজেনৰ প্ৰয়োজন, যি খাদ্যবস্তুক ভাঙি শক্তি উৎপাদনত সহায় কৰে আৰু অপদ্ৰব্য হিচাপে কাৰ্বন ডাই-অক্সাইড উৎপন্ন কৰে। শ্বাসক্ৰিয়া বা "বহিৰাগত শ্বসন"ত হাঁওফাঁওৰ যোগেদি বায়ুৰ সৈতে বিনিময় হৈ ক্ষুদ্ৰ ৰন্ধ্ৰৰ মাধ্যমেৰে সঞ্চালিত হয়। শৰীৰৰ সংবহনতন্ত্ৰৰ পৰা এই গেছবোৰ স্থানান্তৰ কৰি, ইয়াত "কোষীয় শ্বসন" ঘটে।

সকলো মেৰুদণ্ডী প্ৰাণীয়ে পূণৰাবৃত্তিমূলক শ্বাসকাৰ্যৰ বাবে শ্বাসনলী নামৰ এডাল নলীৰে বায়ু নাকৰ পৰা এবাৰ হাঁওফাঁওলৈ আনে আৰু আনবাৰ বাহিৰ কৰি দিয়ে। প্ৰতি মিনিটত শ্বাসযন্ত্ৰ চক্ৰ সংখ্যা শ্বাস বা শ্বাসক্ৰিয়াৰ হাৰ হৈছে জীৱনৰ চাৰটা প্ৰাথমিক গুৰুত্বপূৰ্ণ লক্ষণবোৰৰ মাজৰ এটা। স্বাভাবিক অবস্থাত শ্বাস গভীৰতাৰ হাৰ স্বয়ংক্ৰিয়ভাবে আৰু অবচেতনভাবে, কেইবাটাও হ'মষ্টেটিক প্ৰক্ৰিয়াৰ দ্বাৰা নিয়ন্ত্ৰিত হৈ থাকে। ই ধমনীৰ মাজত অবিৰত কাৰ্বন ডাই অক্সাইড আৰু অক্সিজেনৰ আংশিক চাপ ৰাখে। বিভিন্ন ধৰণৰ শাৰীৰিক পৰিস্থিতিত ৰক্তৰ কাৰ্বন ডাই অক্সাইডৰ আংশিক চাপ ৰখা, অতিৰিক্ত বাহ্যিক তৰলৰ (ইচিএফ) পিএইচ (Ph) আদি নিয়ন্ত্ৰণত গুৰুত্বপূৰ্ণ ভূমিকা পালন কৰে। উচ্চ-শ্বাস (hyperventilation) আৰু নিম্ন-শ্বাস (hypoventilation), যি ক্ৰমশ কাৰ্বন ডাই অক্সাইডৰ ধমনীৰ আংশিক চাপক হ্ৰাস কৰে আৰু বৃদ্ধি কৰে, প্ৰথম ক্ষেত্ৰত ECFৰ পিএইচপি বৃদ্ধি পায় আৰু দ্বিতীয় ক্ষেত্ৰত পিএইচ হ্ৰাস পায়। দুয়োটাই উদ্বেগজনক উপসৰ্গ।

শ্বাসকাৰ্যৰ অন্যান্য গুৰুত্বপূৰ্ণ ক্ৰিয়াকলাপ আছে। ই বক্তৃতা, হাঁহি আৰু আবেগ আদি অভিব্যক্তিবোৰৰ বাবে এই প্ৰক্ৰিয়া প্ৰয়োজনীয়। ই কাহ আৰু হাঁচিৰ আদিত বিশেষ প্ৰতিক্ৰিয়া প্ৰকাশ কৰে। পশুপখীৰ দেহৰ ঘৰ্ম গ্ৰন্থিৰ সংখ্যা কম বাবে, শ্বাস কাৰ্যৰ মাধ্যমত বাষ্পীভৱনৰ দ্বাৰা দেহৰ তাপ বাহিৰ কৰিব পাৰে।

সংযুতি

শ্বাসক্ৰিয়াত গ্ৰহণ কৰা বায়ুত প্ৰায় ৭৮.০৮% নাইট্ৰ'জেন, ২০.৯৫% অক্সিজেন আৰু কম পৰিমানৰ আৰ্গন, কাৰ্বন ডাইঅক্সাইড, নিয়ন আৰু হাইড্ৰ'জেন থাকে।

নিশ্বাসত শৰীৰৰ পৰা বাহিৰ হৈ যোৱা বায়ুত উশাহত লোৱা বায়ুতকৈ প্ৰায় ১০০ গুণ বেছি, প্ৰায় ৪%ৰ পৰা ৫% কাৰ্বন ডাইঅক্সাইড থাকে। অক্সিজেনৰ পৰিমান কিছু কম, উশাহত লোৱা বায়ুৰ তুলনাত প্ৰায় ৪%ৰ পৰা ৫% কম থাকে। এনে বায়ুৰ এটা আদৰ্শ সংযুতি হৈছে:

৫.০–৬.৩% জলীয় বাষ্প
৭৪.৪% নাইট্ৰ'জেন
১৩.৬–১৬.০% অক্সিজেন
৪.০–৫.৩% কাৰ্বন ডাই−অক্সাইড
১% আৰ্গন আৰু অন্যান্য গেছ।

তথ্য সংগ্ৰহ

শ্ৰেণী:শৰীৰতত্ত্ব
শ্ৰেণী:মানৱ বিজ্ঞান
হেজাৰী ভাওনা

হেজাৰী ভাওনা বা কলিয়াবৰৰ হেজাৰী ভাওনা অসমৰ নগাঁও জিলাৰ কলিয়াবৰত অনুষ্ঠিত ভাওনা উৎসৱ। অসমৰ নাট ভাওনাৰ এক বিশেষ পৰিৱেশ্য আঞ্চলিক ৰূপ হিচাপে নগাঁৱৰ হেজাৰী ভাওনা বিখ্যাত। তুংখুঙীয়া বুৰঞ্জী অনুসৰি স্বৰ্গদেউ লক্ষ্মী সিংহৰ শাসনকালত কলিয়াবৰত আঠটা হেজাৰ সংগঠন গঠন কৰা হৈছিল। ডিমৰুগুৰিয়া হাজাৰ, বজোৱা, ধাদুমৰহাজাৰ, ভিতৰুৱাল চেকেৰাতলীয়া হাজাৰ, চামধৰা হাজাৰ এই আঠটা হাজাৰ গোটে নগাঁও জিলাৰ ৰাইজক সামাজিকভাৱে বিভক্ত কৰি সংগঠিত কৰিছিল। বৰ্তমান সময়ত কামপুৰ কৰৈয়নী, পাথৰী, ননৈ আদি অঞ্চলত অনুষ্ঠিত বাৰেগঞা ভাওনাত ই প্ৰভাৱ পেলাইছে।

তথ্য উৎস

শ্ৰেণী:নৱবৈষ্ণৱ ধৰ্ম
শ্ৰেণী:নগাঁও জিলা
শ্ৰেণী:ভাওনা
শ্ৰেণী:অসমৰ উৎসৱসমূহ
ৰুণা বেনাৰ্জী

ৰুণা বেনাৰ্জী হ'ল এগৰাকী ভাৰতীয় সামাজিক কৰ্মী আৰু ভাৰতৰ উত্তৰ প্ৰদেশৰ দৰিদ্ৰ শ্ৰমিক মহিলাৰ স্বাৰ্থত প্ৰতিষ্ঠা কৰা এক বেচৰকাৰী সংস্থা আত্ম-নিয়োজিত মহিলা সংস্থা (এছইডব্লিউএ), লক্ষ্ণৌৰ সহ-প্ৰতিষ্ঠাপক; তেওঁ সেই অনু্ষ্ঠানটিৰ সাধাৰণ সম্পাদক আৰু মুখ্য কাৰ্যবাহী বিষয়া হিচাপে কাৰ্যনিৰ্বাহ কৰি আছে‍। ২০০৫ চনত শান্তিৰ নোবেল বঁটাৰ বাবে সামূহিকভাৱে মনোনীত হোৱা বিশ্বজুৰি শান্তিৰ মহিলাৰ ভিতৰত তেওঁ আছিল অন্যতম, অৱশ্য‍ে অৱশেষত মহম্মদ এলবাৰাদেই এই বঁটা লাভ কৰিছিল। ভাৰত চৰকাৰে ভাৰতীয় সমাজলৈ আগবঢ়োৱা অৱদানৰ বাবে ৰুণা বেনাৰ্জীক ২০০৭ চনত দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।

জীৱনী

১৯৫০ চনত ভাৰতৰ উত্তৰ প্ৰদেশৰ ৰাজধানী চহৰ লক্ষ্ণৌৰ মডেল হাউছ অঞ্চলৰ এক হিন্দু পৰিয়ালত ৰুণা বেনাৰ্জীৰ জন্ম। প্ৰথম বছৰবোৰত সমাজ সেৱাত সক্ৰিয় হৈ থকাৰ লগতে স্থানীয় মহিলা আৰু শিশুসকলক শিক্ষা প্ৰদানৰ কামত জড়িত আছিল বুলি জানিব পৰা গৈছে। ১৯৭৯ চনত দেৱীকা নাগৰ দৰে স্থানীয় চিনাকি চিকিৎসকৰ অংশগ্ৰহণেৰে দৰিদ্ৰ লোকৰ বাবে স্বাস্থ্য শিৱিৰৰ আয়োজন কৰে। সেই বছৰ প্ৰকাশিত ইউনিচেফৰ এক প্ৰতিৱেদনে তেওঁক লক্ষ্ণৌত উৎপত্তি হোৱা এম্ব্ৰয়ডাৰীৰ পৰম্পৰাগত ৰূপ প্ৰদানকাৰী চিকানকাৰ শিল্পীসকলৰ ওপৰত মনোনিৱেশ কৰিবলৈ প্ৰেৰণা দিছিল। ১৯৮৪ চনত ৩১জন সদস্যৰ শক্তিৰে আৰ্ন ৱাইল ইউ লাৰ্ণ নামৰ মিছন আৰম্ভ কৰে আৰু সেই বছৰতে স্বনিয়োজিত মহিলা সন্থাৰ (ছেৱা) লক্ষ্ণৌ অধ্যায়ত সংস্থাটো আনুষ্ঠানিকভাৱে পঞ্জীয়ন হয়। সংস্থাটোৱে চিকানকাৰী শিল্পীসকলক কাম কৰাৰ সময়ত এই শিল্পকলা শিকোৱাৰ বাবে এক মঞ্চ প্ৰদান কৰিছিল আৰু সদস্য সংখ্যা বছৰৰ পিছত বছৰ ধৰি বৃদ্ধি হৈ‍ ৭৫০০ৰো অধিক হৈছিল। সংস্থাটোৰ তত্ত্বাৱধানত ভাৰত আৰু বিদেশত কেইবাখনো প্ৰদৰ্শনীৰ আয়োজন কৰা হয়, নতুন দিল্লীৰ ইছলামিক চেণ্টাৰত প্ৰথম এনে প্ৰদৰ্শনী অনুষ্ঠিত হয়, তাৰ পিছত ৱাশ্বিংটনত ৰেচম পথ অভিযান, মিলানত ২০০৩ চনৰ মেচেফ ইণ্টাৰনেশ্যনেল হোম শ্ব’, ব্ৰাইডছ অৱ দ্য অৰিয়েণ্ট মেলবৰ্ণত শ্ব’ আৰু লণ্ডন আৰু বাৰ্চিলোনাত অন্যান্য প্ৰদৰ্শনী অনুষ্ঠিত কৰা হয়।

২০০২ চনত গুজৰাটত সংঘটিত হোৱা দাঙ্গাত নিহতসকলৰ পুনৰ সংস্থাপনৰ ক্ষেত্ৰতো বেনাৰ্জীৰ প্ৰচেষ্টাৰ সংবাদ পোৱা গৈছিল। হুছেইনৰ সৈতে তেওঁ দাঙ্গাৰ পৰিপ্ৰেক্ষিতত গুজৰাট ভ্ৰমণ কৰি ভুক্তভোগী মহিলাসকলক জীৱিকাৰ বাবে চিকাংকাৰী লোৱাত সহায় কৰাৰ লগতে প্ৰয়োজনীয় প্ৰশিক্ষণ প্ৰদান কৰে। এই প্ৰচেষ্টাসমূহৰ ফলত তেওঁ পিছউমেন এক্ৰছ দ্য গ্ল’বৰ সহকৰ্মীসকলৰ সৈতে ২০০৫ চনৰ নোবেল বঁটাৰ বাবে মনোনয়ন লাভ কৰে। দুবছৰৰ পিছত ভাৰত চৰকাৰে তেওঁক ২০০৭ চনত দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
হৰমোহন দেৱ গোস্বামী

হৰমোহন দেৱ গোস্বামী এজন লেখক অধ্যাপক৷ তেওঁ সংস্কৃত ভাষাত বুৎপত্তি লাভ কৰিছিল৷ তেওঁৰ এখন গুৰুত্বপূৰ্ণ গ্ৰন্থ হ’ল ‘সংস্কৃত সাহিত্যৰ বুৰঞ্জী’৷

উদ্ধৃতি

সংস্কৃত সাহিত্যৰ বুৰঞ্জী
য'ৰপৰা মানুহে সত্য বিদ্যা জানে অথবা লাভ কৰে, অথবা বিচাৰ কৰে, অথবা বিদ্বান হয়, অথবা সত্যবিদ্যা প্ৰাপ্তিৰ বাবে য'ত প্ৰবৃত্ত হয়, সেইবোৰেই বেদ।
প্ৰত্যেক বেদৰ চাৰিটা ভাগ- সংহিতা, ব্ৰাহ্মণ, আৰণ্যক আৰু উপনিষদ্‌। সংহিতা ভাগত স্তুতি, মন্ত্ৰ; ব্ৰাহ্মণ গ্ৰন্থত মন্ত্ৰৰ বিভিন্ন ভাগৰ ব্যাখ্যা; আৰণ্যক গ্ৰন্থত বাণপ্ৰস্থী জীৱন যাপন কৰা মানুহৰ কৰ্মবিধান প্ৰতিপাদন আৰু উপনিষদ্ গ্ৰন্থত মন্ত্ৰবোৰৰ দাৰ্শনিক ব্যাখ্যা কৰা আছে।
বিভিন্ন দেৱ-দেৱীৰ স্তৱস্তুতিয়েই ঋক্-সংহিতাৰ মূল অংশ। যজ্ঞ অনুষ্ঠানৰ সময়ত দেৱ-দেৱীৰ উদ্দেশ্যে অগ্নিত সোমৰস, ঘি আদি আহুতি দিয়াই আছিল আৰ্য্যসকলৰ ধৰ্মসাধনাৰ প্ৰধান অনুষ্ঠান। বৈদিক ধৰ্মত বিভিন্ন দেৱ-দেৱীয়ে মুখ্য স্থান অধিকাৰ কৰি আছে।
বৈদিক যুগৰ আৰম্ভণিতে জাতি-ভেদ প্ৰথাৰ কোনো উল্লেখ নাই। পিছত ক্ৰমশঃ বৃত্তি অনুসৰি ব্ৰাহ্মণ, ক্ষত্ৰিয়, বৈশ্য আৰু শূদ্ৰ- এই চাৰিটা জাতি গঢ়ি উঠে। ঋগ্বেদৰ মাথোন দশম মণ্ডলৰ পুৰুষ-সূক্তত এই চাৰিটা বৰ্ণৰ উল্লেখ আছে, আনবোৰ সূক্তত নাই। এই পুৰুষ-সূক্তটো বৈদিক যুগৰ শেষৰ পিনে ৰচিত। ইয়াৰপৰা ধাৰণা হয় বৈদিক যুগৰ শেষৰ পিনে আৰ্য্যসমাজৰ চাৰিবৰ্ণৰ সূত্ৰপাত হয়।
ঋগবেদৰ মন্ত্ৰবোৰ সুৰবিহীন, কিন্তু সামবেদৰ মন্ত্ৰবোৰ সুৰযুক্ত৷

লগতে চাওক

হৰিনাথ শৰ্মা দলৈ
ৰজনীকান্ত বৰদলৈ
ৰত্নকান্ত বৰকাকতি

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
নৱদীপ সিং (খেলুৱৈ)

নৱদীপ সিং (, জন্ম ১১ নৱেম্বৰ ২০০০) এজন ভাৰতীয় পেৰা-এথলীট আৰু জেভেলিন থ্ৰ'ৱাৰ। ২০২৪ চনৰ পেৰিছ পেৰালিম্পিকত তেওঁ স্বৰ্ণ পদক লাভ কৰে আৰু ইয়াৰ পূৰ্বে তেওঁ বিশ্ব চেম্পিয়নশ্বিপতো ব্ৰঞ্জৰ পদক বিজয়ী হৈ আহিছে।

কেৰিয়াৰ

২০১৭ চনত ডুবাইৰ এছিয়ান ইউথ পেৰা গেমছত পুৰুষৰ জেভেলিন এফ৪১ ইভেণ্টত সিঙে ভাৰতৰ হৈ সোণৰ পদক লাভ কৰে। ডুবাইত অনুষ্ঠিত হোৱা বিশ্ব পেৰা এথলেটিকছ গ্ৰেণ্ড প্ৰিস্ক ২০২১তো তেওঁ সোণৰ পদক লাভ কৰিছিল।

২০২০ চনৰ টকিঅ' পেৰালিম্পিকত জেভেলিন থ্ৰ' এফ৪১ত চতুৰ্থ স্থান দখল কৰে পদক অৰ্জনৰ পৰা বিৰত হ'ব লগা হয়। ২০২৪ চনৰ পেৰিছ পেৰালিম্পিকত তেওঁ দ্বিতীয় স্থানত থাকে যদিও, প্ৰথম স্থানৰ খেলুৱৈজন পদক অৰ্জনৰ পৰা বাহিৰ হ'ব লগা হোৱাত সিঙে স্বৰ্ণ পদক লাভ কৰে।

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:হাৰিয়ানাৰ ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
ৰাণীমহল

ৰাণীঘাট প্ৰাসাদ বা ৰাণী মহল হৈছে নেপালৰ পাল্প জিলাৰ কালি গণ্ডক নদীৰ পাৰত অৱস্থিত এক ঐতিহাসিক ৰাণা প্ৰাসাদ। ১৮৯৩ চনত জেনেৰেল খডগা শমশ্বেৰ জং বাহাদূৰ ৰাণাই এই ৰাজপ্ৰাসাদটো নিৰ্মাণ কৰিছিল।

ইতিহাস

১৮৮৫ চনত খদগা শমশ্বেৰ ৰাণাই বীৰ শমশ্বেৰ জং বাহাদূৰ ৰানাক প্ৰধানমন্ত্ৰী আৰু নিজে নেপালৰ মুখ্য সেনাধ্যক্ষ হ’বলৈ বিচাৰি দিবলৈ ৰানাউদ্দিন শ্বমশ্বেৰ ৰানাক হত্যা কৰে। তেওঁ পৰৱৰ্তী প্ৰধানমন্ত্ৰী পদৰ বাবে দৌৰত নামিছিল। ১৮৮৭ চনত খদগা ছামশ্বেৰে বীৰ শমশ্বেৰ জং বাহাদূৰ ৰানাক প্ৰধানমন্ত্ৰীৰ পদৰপৰা অপসাৰণ কৰাৰ ষড়যন্ত্ৰ ব্যৰ্থ অভ্যুত্থানৰ চেষ্টা চলাইছিল। ইয়াৰ বাবে তেওঁক গ্ৰেপ্তাৰ কৰি ৰাজকীয় উপাধি আৰু মুখ্য সেনাধ্যক্ষৰ পদ ত্যাগ কৰিবলৈ বাধ্য কৰা হয়। তেওঁক পশ্চিম নেপালৰ গুলমি জিলাৰ থাডালৈ নিৰ্বাসিত কৰা হয়। ১৮৮৮ চনত তেওঁক পশ্চিম নেপালৰ গৱৰ্ণৰ জেনেৰেল আৰু কমাণ্ডাৰ ইন চিফ (টাইনাথি) হিচাপে নিযুক্তি দি সীমিত ক্ষমতা পুনৰ প্ৰতিষ্ঠা কৰা হয় আৰু তেওঁক পলপা-গৌডালৈ যোৱাৰ অনুমতি দিয়া হয়।

পলপা-গৌডাত ১৮৯২ চনত খদগা ছামশ্বেৰৰ কনিষ্ঠ পত্নী তেজ কুমাৰী দেৱীৰ মৃত্যু হয়। তেওঁৰ দুখ আৰু ৰাণীৰ মন্দিৰ নিৰ্মাণৰ শেষ ইচ্ছাৰ স্মৃতিত খাডগাই এটা ৰাজপ্ৰাসাদ নিৰ্মাণৰ সিদ্ধান্ত লয়। ৰাণী মহলৰ আক্ষৰিক অৰ্থ হ'ল ৰাণী প্ৰাসাদ।

ৰাজপ্ৰাসাদটোৰ ডিজাইন এজন বৃটিছ স্থপতিে কৰিছিল, আৰু নিৰ্মাণৰ বাবে ভাৰতৰপৰা শ্ৰমিক আনিছিল। পাল্পাত চাৰিটা সেনা দল আৰু স্থানীয় গাঁৱৰ লোকসকলকো সংগঠিত কৰা হৈছিল নিৰ্মাণ সম্পূৰ্ণ কৰিবলৈ চুবুৰীয়া গাঁৱৰ লোকসকলকো বলপূৰ্বক শ্ৰমৰ বলি কৰা হৈছিল। ৰাজপ্ৰাসাদ আৰু ৰাজপ্ৰাসাদ ভৱনৰ ভেটিলৈ যোৱা পথৰ শিলবোৰ ভাঙিবলৈ আগ্ৰি নামৰ এটা বিশেষ জাতি সম্প্ৰদায়ক নিয়োগ কৰা হৈছিল। নিৰ্মাণৰ কাম সম্পূৰ্ণ হ'বলৈ চাৰি বছৰ সময় লাগিছিল। তেওঁলোকে ঘাটবোৰৰ নাম ৰাণী ঘাট আৰু ওচৰৰ অৰণ্যক ৰাণী বান (ৰাণীৰ অৰণ্য) নামেৰে নামকৰণ কৰে। ১৯০২ চনত খদগা সমশ্বেৰ ৰাণাই ৰাণী মহল এৰি পৰিয়ালসহ ভাৰতলৈ পলায়ন কৰে।

বৰ্তমানৰ অৱস্থা, পুনৰ্গঠন আৰু পুনৰুদ্ধাৰ

খদগা চমশ্বেৰে ৰাজপ্ৰাসাদ পৰিত্যাগ কৰি ভাৰতলৈ পলায়ন কৰাৰ লগে লগে ৰাণী মহল কোনো উপযুক্ত মালিক বা তত্ত্বাৱধায়ক নোহোৱাকৈয়ে ৰৈ গ’ল। ২০ শতিকাৰ শেষৰফালে ৰাণী মহল ধ্বংসাৱশেষলৈ পৰিণত হোৱাৰ উপক্ৰম হৈছিল। ৰাজপ্ৰাসাদৰ দুৰ্বল অৱস্থা স্থানীয় ৰাইজে উপলব্ধি কৰি নেপাল চৰকাৰৰ চিন্তাৰ বিষয় হৈ পৰিছিল। ২০১৭ চনত নেপাল চৰকাৰে বাজেট আবণ্টন দি ৰাজপ্ৰাসাদটো পুনৰ মূল অৱস্থালৈ ঘূৰাই আনে। এই ভৱনটোত এটা সংগ্ৰহালয়ো স্থাপন কৰা হৈছিল। অঞ্চলটোৰ পৰ্যটন বৃদ্ধিৰ বাবে ব্ৰাংদী নদীৰ পাৰত নতুনকৈ এটা পথো নিৰ্মাণ কৰা হয়।

প্ৰৱেশাধিকাৰ

তানচেনৰপৰা মটৰচালিত পথেৰে ৰাণী মহললৈ যাবলৈ প্ৰায় আধা ঘণ্টা সময় লাগে। লগতে কৈলাস নগৰৰপৰা তানচেনৰপৰা প্ৰায় ১৩ কিলোমিটাৰ দূৰত্বত বাটাছে দাণ্ডাৰ ওচৰেদি খোজকাঢ়ি ৰাণীমহললৈ যাব পাৰি।

উত্তৰাধিকাৰ

ৰাণী মহলক নেপালৰ তাজমহল বুলি কোৱা হয় কাৰণ দুয়োটা অট্টালিকা প্ৰেমিকৰ স্মৃতিত নিৰ্মাণ কৰা আৰু নদীৰ পাৰত অৱস্থিত।

চিত্ৰসমূহ

তথ্যৰ উৎস

শ্ৰেণী:নেপালৰ পৰ্যটনস্থলী
স্পৰ্শ শ্ৰীবাস্তৱ

স্পৰ্শ শ্ৰীবাস্তৱ (; জন্ম: ০৪ জুলাই ১৯৯৭) এগৰাকী ভাৰতীয় অভিনেতা। বালিকা বধূ নামৰ ধাৰাবাহিকখনত অভিনয়েৰে তেওঁ ছবিজগতত প্ৰৱেশ কৰে। ইয়াৰ পিছত তেওঁ ২০২১ চনত কলাৰ বমকে ধৰি বিভিন্ন চলচ্চিত্ৰ আৰু টিভি ধাৰাবাহিকত অভিনয় কৰে। তেওঁ জামতাৰা – চবকা নম্বৰ আয়েগাত ছানীৰ চৰিত্ৰত আৰু লাপতা লেডীজত দীপকৰ চৰিত্ৰত অভিনয়ৰ বাবে সৰ্বাধিক পৰিচিত।

প্ৰাৰম্ভিক জীৱন

১৯৯৯ চনৰ ৪ জুলাইত ৰাজস্থানৰ ঢোলপুৰ জিলাৰ ৰাজাখেৰা চহৰত এক কায়স্থ পৰিয়ালত শ্ৰীবাস্তৱে জন্মগ্ৰহণ কৰিছিল। উত্তৰ প্ৰদেশৰ আগ্ৰা চহৰত তেওঁলোকৰ আদি নিবাস আছিল। তেওঁ এগৰাকী নৃত্যশিল্পী হিচাপেহে কৰ্মজীৱনৰ আৰম্ভণি কৰিছিল।

চলচ্চিত্ৰপুঞ্জী

চলচ্চিত্ৰ

বৰ্ষ শিৰোনাম ভূমিকা টোকা
তথ্য.
২০২০
নটখট
চনুৰ খুড়া
চুটি ছবি

২০২১
কলাৰ বম
শ্বোয়েব আলী

এ ৱতন মেৰে ৱতন
ফাহাদ

দূৰদৰ্শন

বৰ্ষ শিৰোনাম ভূমিকা টোকা
তথ্য.
২০১০
চাক ধূম ধূম
প্ৰতিযোগী
বিজয়ী

২০১২
ফিয়েৰ ফাইলছ: ডৰ কি সচ্চি তাছভিৰেঁ
তৰুণ
ছিজন ১; খণ্ড ৩৪

২০১৫–২০১৬
বালিকা বধূ
তৰুণ কুন্দন সিং

২০১৮
পৃথ্বী বল্লভ - ইতিহাস ভী, ৰহস্য ভি
অজ্ঞাত

সংগীত ভিডিঅ'

বৰ্ষ
শিৰোনাম
কণ্ঠশিল্পী
তথ্য.
২০২৪
"সচ্চা ৱালা প্যাৰ"
তুলসী কুমাৰ, বিশাল মিশ্ৰা

বঁটা আৰু মনোনয়ন

বৰ্ষ
পুৰস্কাৰ
শিতান
কৰ্ম
ফলাফল

২০২৪
মেলবৰ্ণৰ ভাৰতীয় চলচ্চিত্ৰ মহোৎসৱ
শ্ৰেষ্ঠ অভিনেতা
লাপতা লেডীজ

ফিল্মফেয়াৰ অ’টিটি বঁটা
ৱেব মৌলিক ছবিৰ শ্ৰেষ্ঠ (অভিনেতা)
এ ৱতন মেৰে ৱতন

তথ্য উৎস

বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:ভাৰতীয় অভিনেতা
শ্ৰেণী:হিন্দী চলচ্চিত্ৰৰ অভিনেতা
শ্ৰেণী:ভাৰতীয় টেলিভিছন অভিনেতা
দীপা শ্বাহী

দীপা শ্বাহী সেনা পটভূমিৰ এগৰাকী ভাৰতীয় অভিনেত্ৰী আৰু প্ৰযোজক, যিয়ে ১৯৯৩ চনত অভিনেতা ফাৰুক শ্বেখৰ বিপৰীতে মায়া মেমছাব ছবিত মায়াৰ চৰিত্ৰত অভিনয় কৰি বহুলভাবে পৰিচিত হয়। ২০১১ চনত তেৰে মেৰে ফেৰে চিনেমাখনৰ জৰিয়তে তেওঁ পৰিচালক হিচাপে আত্মপ্ৰকাশ কৰে।

আদি জীৱন

দীপা শ্বাহী এগৰাকী পাঞ্জাবী জনগোষ্ঠীৰ লোক, ডেৰাডুনত সেনাবাহিনীৰ পৰিৱেশত তেওঁ আৰু তেওঁৰ সৰু ভায়েকে জন্মগ্ৰহণ কৰিছিল। তেওঁ মীৰাটত ডাঙৰ-দীঘল হৈছিল। পিছত তেওঁলোকৰ পৰিয়ালটো কানাডালৈ বদলি হৈ গৈছিল যদিও তেওঁ ভাৰততে আছিল। তেওঁৰ এগৰাকী বায়েক আছিল, যি ১৮ বছৰ বয়সত মৃত্যুবৰণ কৰে। আৰু দিল্লী স্কুল অৱ ইকনমিক্সৰ পৰা সমাজবিজ্ঞানত স্বৰ্ণ পদক লাভ কৰিছিল। পিছলৈ শ্বাহীয়ে পৰিচালক হোৱাৰ লক্ষ্যৰে এন এছ ডিত যোগদান দিয়ে। কিন্তু তেওঁলৈ এন এছ ডিৰ সময়ৰ পৰাই অভিনয়ৰ প্ৰস্তাৱ আহিবলৈ আৰম্ভ কৰিছিল, যাৰ বাবে তেওঁ অভিনয়ৰ ক্ষেত্ৰলৈ আগবাঢ়ি গৈছিল। শ্বাহীয়ে কেৰিয়াৰৰ প্ৰথম দিনবোৰত প্ৰথমখন ছবি পৰিচালনা কৰাৰ সিদ্ধান্ত লয় যদিও নানা পাটেকাৰ আৰু হেমা মালিনীয়ে অভিনয় কৰিবলগীয়া ছবি নানা কৰতে প্যাৰৰ মন্দাৱস্থাৰ বাবে উধাব নোৱাৰিলে। স্বাধীনতা সংগ্ৰামী উষা মেহতাৰ ভাগিন ছবি পৰিচালক কেতন মেহতাক তেওঁ বিয়া কৰায়। তেওঁৰ কামে সমাদৰ লাভ কৰিছিল আৰু পৰৱৰ্তী সময়ত তেওঁ আঘাত (১৯৮৫) ছবিত অভিনয় কৰিছিল। তেওঁৰ বহু প্ৰশংসিত টেলিভিছন ছবি তামাছ (১৯৮৬)ত কৰা স্বাধীন মনোভাৱৰ আৰু ক্ষমতাশালী নিম্নবৰ্ণৰ পাঞ্জাবী মহিলাগৰাকীৰ চৰিত্ৰত কৰা অভিনয় কৃতিত্ব অৱশ্যে সদায় স্মৰণীয় হৈ থাকিব৷ তেওঁৰ আন উল্লেখযোগ্য ছবিসমূহ হ'ল হাম(১৯৯১), তেওঁ হামৰ বাবে ফিল্মফেয়াৰৰ শ্ৰেষ্ঠ সহযোগী অভিনেত্ৰীৰ মনোনয়ন আৰু মায়া মেমছাবৰ বাবে ৰাষ্ট্ৰীয় বঁটা (জুৰি) লাভ কৰে।

সৃষ্টি কৰ্ম

১৯৯৩ চনত প্ৰযোজক হোৱা তেখেতে বৰ্তমানলৈকে সাতখন ছবি নিৰ্মাণ কৰিছে:
বছৰ
অলপ
১৯৯৩ চনত
মায়া মেমছাব
১৯৯৫ চনত
অ ডাৰ্লিং য়ে হায় ভাৰত
১৯৯৭ চনত
আৰ ইয়া পাৰ
২০০৩ চনত
নিয়ম: প্যাৰ কা ছুপাৰ হিট ফৰ্মুলা

মংগল পাণ্ডে (সহ-প্ৰযোজক)
২০১৪
ৰং ৰচিয়া
২০১৫ চনত
মাঞ্জি - মাউণ্টেন মেন

ইয়াৰ উপৰিও ১২ খন টিভি ধাৰাবাহিক প্ৰযোজনা কৰাৰ লগতে ভাৰতৰ অন্যতম আগশাৰীৰ এনিমেচন ষ্টুডিঅ' মায়া এণ্টাৰটেইনমেণ্ট প্ৰাইভেট লিমিটেডৰ তেওঁ প্ৰমোটাৰ। ২০০০ চনৰ পৰা ২০০২ চনলৈকে তেওঁ মায়া এণ্টাৰটেইনমেণ্টৰ চিইঅ' আছিল আৰু কোম্পানীটোৰ দীৰ্ঘম্যাদী কৌশলৰ বাবে দায়বদ্ধ আছিল; মায়া এণ্টাৰটেইনমেণ্টৰ চিইঅ' হিচাপে কাম কৰাৰ পিছত তেওঁ প্ৰথম প্ৰেমৰ চিনেমালৈ ঘূৰি আহে। ২০১১ চনত তেৰে মেৰে ফেৰে ছবিখনৰ জৰিয়তে তেওঁ পৰিচালনাৰ দায়িত্বত আত্মপ্ৰকাশ কৰে। কেতন মেহতাৰ সৈতে মিলি তেওঁ কচমছ-মায়া নামৰ এটা এনিমেচন কোম্পানী প্ৰতিষ্ঠা কৰে
​

অভিনয় কৰা ছবি

অলপ
বছৰ
পাৰ্টি
১৯৮৪ চনত
আঘাত
১৯৮৫ চনত
তামাছ
১৯৮৬ চনত
নায়ক হীৰালাল
১৯৮৮ চনত
দুছমান
১৯৯০ চনত
ত্ৰিনেত্ৰ
১৯৯১ চনত
এক ডাক্তৰ কি মৌত
১৯৯১ চনত
হাম
১৯৯১ চনত
চিয়াছত
১৯৯২ চনত
মায়া মেমছাব
১৯৯২ চনত
ভূকম্প
১৯৯৩ চনত
অ' ডাৰ্লিং! য়েহ হাই ইণ্ডিয়া! (লেখক) (চিত্ৰনাট্য)
১৯৯৫ চনত
আৰ ইয়া পাৰ
১৯৯৭ চনত
এই শতিকাৰ কন্যা
২০০১ চনত
মংগল পাণ্ডে: দ্য ৰাইজিং(প্ৰযোজক) হিচাপে
২০০৫ চনত
তেৰে মেৰে ফেৰে(পৰিচালক)
২০১১
মাঞ্জি – মাউণ্টেন মেন
২০১৫ চনত
টোবা টেক সিং (প্ৰযোজক) হিচাপে
২০১৮ চনত

তথ্য সূত্ৰ

​

শ্ৰেণী: ভাৰতীয় নাৰী
শ্ৰেণী: ভাৰতীয় অভিনেত্ৰী
শ্ৰেণী: জীৱিত ব্যক্তি
শ্ৰেণী: ছবি পৰিচালক
শ্ৰেণী: ছবি প্ৰযোজক
ৰাবাব আব্দুলহাদী

ৰাবাব ইব্ৰাহিম আব্দুলহাদী ইনছাইড হাইয়াৰ এডুকেশ্যনৰ কলিন ফ্লেহাৰ্টিয়ে তেওঁক "ইতিমধ্যে বিতৰ্কিত ক্ষেত্ৰখনৰ এগৰাকী বিতৰ্কিত ব্যক্তি" বুলি অভিহিত কৰিছে।

২০০৪ চনৰ পৰা ২০০৬ চনলৈকে তেওঁ চেণ্টাৰ ফৰ আৰব আমেৰিকান ষ্টাডিজৰ প্ৰতিষ্ঠাপক সঞ্চালিকা হিচাপে কাৰ্যনিৰ্বাহ কৰিছিল আৰু ইউনিভাৰ্চিটি অৱ মিচিগান–ডিয়াৰবৰ্ণৰ সমাজবিজ্ঞানৰ সহযোগী অধ্যাপিকা হিচাপে কাৰ্যনিৰ্বাহ কৰিছিল।

২০০৭ চনৰ জানুৱাৰী মাহত তেওঁ ছান ফ্ৰান্সিস্কো ষ্টেট ইউনিভাৰ্চিটিৰ অধ্যাপক হিচাপে যোগদান কৰে।

২০২৪ চনত ৱেক ফৰেষ্ট ইউনিভাৰ্চিটিত আব্দুলহাদীৰ অতিথি ভাষণ বাতিল কৰা হৈছিল, কাৰণ পৰিকল্পিত অনুষ্ঠানটোৱে ইজৰাইল সমৰ্থক ইহুদী ছাত্ৰ-ছাত্ৰী আৰু অন্যান্যসকলৰ প্ৰতিক্ৰিয়া লাভ কৰিছিল। গাজা গণহত্যাৰ পিছত আব্দুলহাদীয়ে ইহুদী বিৰোধীতা আৰু হামাছক সমৰ্থন কৰা বুলি অভিযোগ কৰি তেওঁৰ ভাষণ বাতিল কৰাৰ বাবে এখন আবেদনত ৮০০০ৰো অধিক স্বাক্ষৰ লাভ কৰে। ৱিনষ্টন-চেলেমৰ স্থানীয় গীৰ্জাত তেওঁ বক্তৃতা প্ৰদান কৰে।

তেওঁ আমেৰিকাৰ ডেম'ক্ৰেটিক ছ'চিয়েলিষ্টৰ সদস্য৷

তথ্যসূত্ৰ

শ্ৰেণী:পেলেষ্টাইনৰ নাৰী অধিকাৰ কৰ্মী
স্বৰ্গ আৰু নৰক

স্বৰ্গ আৰু নৰক হৈছে অসমীয়া সাহিত্যিক, সাংবাদিক, সমালোচক, কবি, গল্পকাৰ হোমেন বৰগোহাঞিৰ এখন প্ৰবন্ধ সংকলন। এই প্ৰবন্ধ সংকলনখন ১৯৯৫ চনৰ ডিচেম্বৰ মাহত প্ৰথম প্ৰকাশ কৰে ষ্টুডেণ্টচ্ ষ্ট’ৰচ্‌ প্ৰকাশনে। গ্ৰন্থখন লেখক বৰগোহাঞিয়ে আন্তৰিক মৰম আৰু কৃতজ্ঞতাৰে টাবু আৰু বাসন্তীলৈ আগবঢ়াইছে।

বিৱৰণ

গ্ৰন্থখনত মুঠ ২৭ টা প্ৰবন্ধ আছে।প্ৰবন্ধসমূহ হৈছে, স্বৰ্গ আৰু নৰক, কস্মৈ দেবায়, শ্ৰীচৈতন্য সমকামী আছিল?, কল-গাৰ্ল, পুৰস্কাৰ, এখন নৈ আৰু এজন মানুহ, এখন অবিস্মৰণীয় ফুটবল মেচ, কেহুঁকাই, হেনৰি ডেভিদ থৰো, আলফ্ৰেদ্‌ দ্য মুছেট, শূন্যতা, জাৰৰ দিনৰ সপোন, এখন গাঁৱৰ ছবি, মই গান্ধীজীক দেখিছিলোঁ, দিল্লীত এৰাতি, সত্যনাথ বৰা, যতীন্দ্ৰনাথ দুৱৰা, অম্বিকাগিৰী ৰায়চৌধুৰী, অতুল চন্দ্ৰ হাজৰিকা, বিষ্ণুপ্ৰসাদ ৰাভা, কৃপাবৰ বৰুৱাৰ চমু জীৱনী, অসমীয়া ভাষাত জীৱনী সাহিত্যৰ অভাৱ, কিয়?, পৰিশ্ৰমী লিখক (১), পৰিশ্ৰমী লিখক (২), বিশ্ব-সাহিত্যত অসমীয়া চুটি-গল্পৰ স্থান আৰু বেজবৰুৱাৰ চুটি-গল্প। ১৯৩২ চনত হোমেন বৰগোহাঞিৰ অসমৰ লখিমপুৰ জিলাৰ ঢকুৱাখনাত জন্ম হয়।

তথ্যৰ উৎস

লগতে চাওক

আত্ম দীপো ভৱ
কিতাপ পঢ়াৰ আনন্দ
অন্তহীন প্ৰেৰণা
মানুহ হোৱাৰ গৌৰৱ
মোৰ প্ৰিয় মানুহ ছক্ৰেটিছ
অন্তহীন প্ৰেৰণাৰ উৎস লুই পেষ্টিঅ’ৰ

শ্ৰেণী:অসমীয়া গ্ৰন্থ
শ্ৰেণী:প্ৰবন্ধ গ্ৰন্থ
শ্ৰেণী:হোমেন বৰগোহাঞিৰ সাহিত্যৰাজি
সৰ্বসমীক্ষা তত্ত্ব

সৰ্বসমীক্ষা তত্ত্ব হৈছে প্ৰৱালজ্যোতি ফুকনে ৰচনা কৰা এখন বিজ্ঞানৰ গ্ৰন্থ।

উদ্ধৃতিসমূহ

দৰ্শন, বিজ্ঞান আৰু গণিতে মানুহক যুক্তিবাদী কৰিলে, যুক্তিযুক্তভাৱে চৌপাশৰ প্ৰাকৃতিক পৰিঘটনাবোৰ বিশ্লেষণ কৰিবলৈ শিকালে। বিশ্লেষণে আনিলে অনুসন্ধিৎসা, অনুসন্ধিৎসাই প্ৰশ্ন, প্ৰশ্নই সৃষ্টি কৰিলে নিত্য নতুন জ্ঞান। জ্ঞানে অকল জ্ঞানেই নানে, লগত কঢ়িয়াই আনে আৰু অলপ নতুন প্ৰশ্ন।

কণিকাবোৰ যদি প্ৰত্যেকেই মুক্ত হ'লহেঁতেন, ব্ৰহ্মাণ্ডখন হৈ ৰ'লহেঁতেন কেৱল কণিকা আৰু কণিকা। আমি দেখা পোৱা, বুজিবলৈ চেষ্টা কৰা বিশ্বব্ৰহ্মাণ্ডখন হয়হি কণিকাবোৰৰ মাজৰ ক্ৰিয়া, আন্তঃক্ৰিয়াৰ প্ৰভাৱত। মৌলিক কণিকাবোৰে এটা নিসংগ জীৱন নকটায়, সিহঁতে কথা পাতে, কেতিয়াবা একেলগে জীণ যায়, কেতিয়াবা এটাই আনটোৰ পৰা আঁতৰি আহে, কেতিয়াবা ৰূপ সলায়!

যেতিয়া মৌলিক কণিকাৰ সমষ্টিয়ে গ্ৰহ-নক্ষত্ৰৰ পৰ্যায় পায়গৈ, সেই কণিকাবোৰৰ সৰু সৰু ভৰবোৰ লগ লাগি এক বৃহৎ ভৰৰ ৰূপ লয় (এটোপ দুটোপ কৰি ডাৱৰৰ পানী পৰি ভৰি গ'ল বহল সাগৰ) ।

উৎস

শ্ৰেণী:গ্ৰন্থ